Mer enn ti prosent arbeidsledighet i Vestfold og Telemark

**Vestfold og Telemark har de to siste ukene opplevd en stor økning av arbeidsledige, permitterte og sykmeldte. På grunn av den økte pågangen av henvendelser til NAV, oppfordres alle som har mulighet til å ta kontakt på nett.**

**22 100 arbeidsledige i Vestfold og Telemark nå**3. mars var det 5984 arbeidsledige i fylket. Tirsdag 24. mars er tallet økt til 22 100. Dette betyr at 10,6 prosent av arbeidsstyrken i Vestfold og Telemark nå er registrert som arbeidsledige.   
  
- Den siste uken har vi sett en dobling av antallet registrerte helt ledige. Hovedårsaken til dette er en kraftig økning i antall permitteringer som følge av tiltakene iverksatt for å begrense spredningen av koronaviruset, forteller Terje Tønnessen, direktør ved NAV Vestfold og Telemark.

**Mer enn 1000 prosent økning**

Antall søknader om dagpenger på grunn av permitteringer har økt kraftig. I uke 11 mottok NAV i Vestfold og Telemark 1 259 søknader. 24. mars er antallet søknader totalt steget til 16 451. Dette er mer enn 1000 prosent økning. Nasjonalt har NAV mottatt 245 840 søknader om dagpenger ved permittering.

- NAV mottar nå et svært høyt antall søknader og henvendelser, og vi gjør alt vi kan for at folk skal få pengene sine. Vi ber om at de som kan bruke digitale tjenester går til nav.no for å finne svar på det de lurer på. Her oppdateres hele tiden informasjon til brukere og arbeidsgivere, sier Terje Tønnessen, direktør ved NAV Vestfold og Telemark.

**- Registrer dere!**

NAV skal være best mulig rustet for mobilisering av arbeidskraft, særlig med tanke på samfunnskritisk og etterspurt kompetanse. Samtidig som mange blir arbeidsledige og permitterte nå, er det stort behov for arbeidskraft i sektorer som helsevesenet, landbrukssektoren og transportsektoren.

- For å løse utfordringene innen arbeidslivet i denne krisesituasjonen, er det ekstra viktig at arbeidsgivere registrerer ledige jobber, og at de arbeidsledige registrerer sin CV på arbeidsplassen.no, sier Terje Tønnessen.

Riktig registrering på arbeidsplassen.no vil føre til at best mulig kandidater får de ledige jobbene, og vil hjelpe til med at det blir færre henvendelser til et allerede presset NAV.

**Kraftig økning i sykefravær knyttet til korona**

De siste dagene har det vært også vært en kraftig økning i antall sykmeldte med påvist, eller mistanke om koronasmitte. Onsdag 25. mars er totalt 2054 registrert som sykmeldte som følge av korona i Vestfold og Telemark.  Totalt i landet er antallet 27 472.

- Vi forstår at det er vanskelig for mange bedrifter, ansatte, permitterte, ledige og syke nå og gjør så godt vi kan for å kunne imøtekomme den kraftige økningen av folk med behov for NAVs tjenester i Vestfold og Telemark, sier Terje Tønnessen.

* [NAVs samleside om statistikk relatert til korona-viruset.](https://www.nav.no/no/nav-og-samfunn/statistikk/flere-statistikkomrader/relatert-informasjon/koronavirus--statistikk-fra-nav)
* [Kontaktinformasjon til NAV-kontorene i Vestfold og Telemark](file:///C:\Users\S138782\AppData\Local\Microsoft\Windows\INetCache\Content.Outlook\VPM3DP73\•%09https:\www.nav.no\no\lokalt\vestfold-og-telemark\nyheter\kontaktinformasjon-nav-kontor)